VENDIM
Nr. 194, datë 14.5.2025

NË EMËR TË REPUBLIKËS
(Për fillimin e procedurës së falimentimit)

Gjykata e Shkallës së Parë e Juridiksionit të Përgjithshëm Elbasan e përbërë nga:
GJYQTAR: Ardit Kuka
Asistuar nga sekretare gjyqësore znj. Erisa Çili, në Elbasan, sot, më datë 14.5.2025, në seancë gjyqësore publike, mori në shqyrtim çështjen civile, që i përket:
KËRKUES: “Raiffeisen Bank” sh.a., shoqëri aksionare, me seli në Rrugën e Kavajës, Tiranë, me administrator z. Alexander Zsolnai, përfaqësuar me autorizim nga av. Edison Harizaj, i zgjedhur me Prokurën e Posaçme, datë 27.3.2025, lëshuar nga “Raiffeisen Bank” sh.a. 
OBJEKTI: Hapjen e procedurave të falimentimit për shoqërinë tregtare “ORTI” sh.p.k., NIPT K62912202U, me seli në lagjen “28 Nëntori”, autostrada Elbasan–Metalurgji, Qendra Tregtare “ORTI”, me administrator z. Kadri Mehalla.
PALË PJESËMARRËSE: 1. Shoqëria tregtare “ORTI” sh.p.k., NIPT K62912202U, me seli në lagjen “28 Nëntori”, autostrada Elbasan–Metalurgji, Qendra Tregtare “ORTI”, përfaqësuar nga administratori z. Kadri Mehalla dhe av. Ervis Qytyku, i zgjedhur me deklarim në seancë.
 2. Znj. Anida Nuri, administratorja e përkohshme mbikëqyrëse e “ORTI” sh.p.k., caktuar me vendimin datë 4.4.2025 të GJSHJP Elbasan
BAZA LIGJORE: Nenet 13, 14, 15, 17, të ligjit nr. 110/2016, datë 27.10.2016, “Për falimentimin”. Nenet 41, 42, 153 dhe 334 e vijuese të Kodit të Procedurës Civile. 
Gjykata e Shkallës së Parë e Juridiksionit të Përgjithshëm Elbasan, pasi administroi provat, shqyrtoi çështjen në tërësi, si dhe dëgjoi pretendimet e palëve, të cilët kërkuan:
Përfaqësuesi i kreditorit, kërkuesit “Raiffeisen Bank” sh.a.: Hapjen e procedurës së falimentimit. Provohet se shoqëria “ORTI” sh.p.k. është në paaftësi paguese dhe aktivet e saj nuk mbulojnë detyrimet. Referuar nenit 16 të ligjit nr. 110/2016, gjendja e paaftësisë paguese prezumohet, në qoftë se kreditori ka dështuar në ekzekutimin e një detyrimi në një procedurë të ekzekutimit të detyrueshëm gjatë periudhës së ekzekutimit vullnetar. Gjithashtu, administratorja e përkohshme ka rekomanduar hapjen e procedurës së falimentimit.
Administratorja e përkohshme mbikëqyrëse znj. Anida Nuri: Të çelet procedura e falimentimit. Nga raporti datë 28.4.2025 rezulton se shoqëria është në paaftësi paguese. Aktiviteti tregtar është mbyllur që në vitin 2018.
Përfaqësuesi i shoqërisë tregtare “ORTI” sh.p.k., administratori z. Kadri Mëhalla dhe av. Ervis Qytyku: Rrëzimin e kërkesës për hapjen e procedurës së falimentimit. Shoqëria është në gjendje aftësie paguese. Pasuritë e saj dhe konkretisht objekti në pronësi të shoqërisë, ku ushtrohet aktiviteti, ka vlerë që tejkalon detyrimet. Borxhet e shoqërisë janë akumuluar, për shkak të një dënimi me gjobë nga administrata tatimore, e cila ka nxjerrë urdhër bllokimi për pasuritë e shoqërisë. Kundërvajtja administrative gjobë, penalitete dhe kamatëvonesa janë ankimuar në gjykatën administrative. 

VËREN:
I. Rrethanat e faktit
Nga hetimi gjyqësor rezulton se:
Kërkuesi “Raiffeisen Bank” sh.a. është shoqëri aksionare, me objekt të veprimtarisë së saj ushtrimin e veprimtarisë së kredidhënies në të gjitha format e saj, sipas legjislacionit dhe rregulloreve të Bankës së Shqipërisë si institucion financiar bankar. Shoqëria ka selinë në Rrugën e Kavajës, Tiranë dhe është subjekt i regjistruar në Qendrën Kombëtare të Biznesit, si dhe është licencuar nga Banka e Shqipërisë. 
Debitori “ORTI” sh.p.k., është person juridik, shoqëri me përgjegjësi të kufizuara e regjistruar më datë 11.5.2006, me aktivitet import-eksport, shitje me shumicë dhe pakicë të mallrave dhe artikujve të ndryshëm, industrialë ushqimorë etj., me seli në Bashkinë Elbasan, lagjja “28 Nëntori”, autostrada Elbasan–Metalurgji, Qendra Tregtare “ORTI”. Ortak i vetëm i saj është z. Kadri Mëhalla me kuotë 100% dhe kapital 101,000,000 lekë. 
Midis klientëve të shumtë të bankës është shoqëria tregtare “ORTI” sh.p.k. Rezulton se ndërmjet “Raiffeisen Bank” sh.a. dhe shoqërisë “ORTI” sh.p.k. është lidhur kontrata e kredisë nr. 4445 rep, nr. 2584 kol., datë 20.11.2015, me anë të së cilës është dhënë kredi shuma prej 2,100,000 euro. Gjithashtu, të njëjtat palë kanë lidhur kontratën e kredisë nr. 4444 rep., nr. 2583 kol., datë 20.11.2015, me anë të së cilës është dhënë kredi shuma prej 1,900,000 eurosh. Për garantimin e detyrimit sipas kontratave të mësipërme palët kanë lidhur edhe kontratën e hipotekës nr. 4446 rep., nr. 2585 kol., datë 20.11.2015, me anë të së cilës është rënduar me hipotekë, ndër të tjera pasuria e paluajtshme “truall dhe ndërtesë”, nr. 9/366, ZK 8523, vol. 32, f. 22, me sipërfaqe 3000 m2, nga të cilat 1,346 m2 ndërtesë, me adresë në Elbasan.
Kredimarrësi nuk ka qenë i rregullt me shlyerjen e kredisë dhe për këtë shkak banka i është drejtuar gjykatës, duke kërkuar lëshimin e urdhrit të ekzekutimit. Kërkesat e bankës janë pranuar. Me vendimin nr. 631, datë 27.6.2017, Gjykata e Rrethit Gjyqësor Elbasan ka lëshuar urdhrin e ekzekutimit për kontratën e kredisë nr. 4444 rep., nr. 2583 kol., datë 20.11.2015, dhe me vendimin nr. 632, datë 23.6.2017, ka lëshuar urdhrin e ekzekutimit për kontratën e kredisë nr. 4445 rep., nr. 2584 kol., datë 20.11.2015.
Kreditori ka ndërmarrë hapa të mëtejshëm për ekzekutimin e detyrimit. Në datën 13.12.2017 kreditori ka paraqitur kërkesë në Zyrën Përmbarimore “Kodra Bailiff Service” sh.p.k. për ekzekutimin e urdhrit të ekzekutimit nr. 632 akti, datë 23.6.2017 të Gjykatës së Rrethit Gjyqësor Elbasan në ngarkim të kredimarrësit shoqërisë “ORTI” sh.p.k. 
Nga ana shoqërisë përmbarimore janë ndërmarrë veprimet përmbarimore, por nuk ka mundur të vërë në ekzekutim titullin ekzekutiv, pasurinë e vënë si garanci me kontratën e hipotekës, pasurinë e paluajtshme të llojit “truall + ndërtesë”, nr. 9/366, ZK 8523, vol. 32, f. 22, me sipërfaqe 3000 m2, nga të cilat 1,346 m2 me adresë në Elbasan, ankandeve, sepse mbi këtë pronë është vënë barrë hipotekare nga organet tatimore. Me shkresën nr. 1926/7-0775-17 prot., datë 26.12.2017, Zyra Përmbarimore “Kodra Bailiff Service” sh.p.k. ka njoftuar debitorin për përmbushjen vullnetare të detyrimit, duke e paralajmëruar se në të kundër do të vijohet me ekzekutimin e detyrueshëm. Me urdhrin nr. 122/7-0775-17 prot., datë 19.9.2024, Zyra Përmbarimore “Kodra Bailiff Service” sh.p.k. ka urdhëruar vënien në sekuestro konservative të llogarive rrjedhëse, depozitave dhe kredive të “ORTI” sh.p.k. dhe dorëzanësit Kadri Mëhalla. Me shkresat respektive bankat e nivelit të dytë: Fibank, OTP Bank, UBA Bank, Pro Credit Bank etj. kanë njoftuar se balancat në llogari janë negative. 
Me vendimin nr. 1890/4-0775-17 prot., datë 20.12.2018, Zyra Përmbarimore “Kodra Bailiff Service” sh.p.k. ka kaluar në pronësi të kreditorit “Raiffeisen Bank” sh.a. pas ankandit të tretë të zhvilluar pasurinë nr. 2/649, Z 8524, me sip. 300 m2, ndërtesë 160.9 m2, e ndodhur në lagjen “Partizani”, Bashkia Elbasan. 
Përmbaruesi gjyqësor është në pamundësi për të ekzekutuar pasuritë e paluajtshme në pronësi të hipotekuesve, për shkak të barrës hipotekare nga Drejtoria e Tatimpaguesve të Mëdhenj, Tiranë. Banka pas kaq shumë kohësh është në pamundësi për shlyerjen e detyrimit, për shkak të barrës tatimore të vendosur nga institucioni i cili nuk kryen asnjë veprim ligjor me këtë barrë dhe pronës.
Me shkresën datë 20.3.2025 “Raiffeisen Bank” sh.a. ka konfirmuar se detyrimet ndaj bankës nga shoqëria tregtare “ORTI” sh.p.k. janë në shumën 1,872,321 euro dhe 273,751,067.91 lekë dhe 11,036,247.04 lekë tarifa dhe shpenzime përmbarimore.
Rezulton se me aktin administrativ njoftim vlerësimi për detyrimet nr. 17066/7, datë 30.8.2017, është vlerësuar se detyrimet tatimore janë në vlerën 92,315,568 lekë. Akti administrativ është ankimuar në gjykatën administrative. Me vendimin nr. 777, datë 20.3.2024, Gjykata Administrative e Shkallës së Parë Tiranë ka rrëzuar padinë në çështjen civile me palë paditës “ORTI” sh.p.k., të padituri Drejtoria e Tatimpaguesve të Mëdhenj, Drejtoria e Apelimit Tatimor dhe objekt “Deklarimin e pavlefshmërisë absolute të njoftim vlerësimit për detyrimet nr. 17066/7, datë 30.8.2017 të nxjerrë nga Drejtoria e Tatimpaguesve të Mëdhenj Tiranë dhe Deklarimin e pavlefshmërisë absolute të vendimit nr. 4, datë 14.11.2017 të Drejtorisë së Apelimit Tatimor. Ky vendim është ankimuar me shkresën datë 21.3.2025 nga përfaqësuesi i paditësit në Gjykatën Administrative të Apelit dhe çështja është në pritje për shqyrtim.
Mbështetur në nenin 16 të ligjit nr. 110/2016, “Për falimentimin”, kreditori i është drejtuar GJSHPJP Elbasan me kërkesën për hapjen e procedurës së falimentimit dhe emërimin e një eksperti kontabël që të veprojë si administrator i përkohshëm i debitorit, të cilit t’i ngarkohen këto detyra: a) të verifikojë ekzistencën e shkaqeve për të filluar procedurën e falimentimit; b) të verifikojë nëse pasuritë e debitorit mund të mbulojnë kostot e procedurave të falimentimit; c) të mbikëqyrë veprimtaritë e debitorit (nëse ka). Sipas kreditorit, pasuria e shoqërisë për të cilën kërkohet hapja e procedurave të falimentimit mjafton për përballimin e shpenzimeve të falimentimit, pasi shoqëria ka në pronësi të saj pasurinë e paluajtshme të përshkruar më sipër.
Në zbatim të neneve 14, 18/2, 19, 21 dhe 29 të me shkresën datë 4.4.2025, Gjykata e Shkallës së Parë e Juridiksionit të Përgjithshëm Elbasan njoftoi debitorin “ORTI” sh.p.k. për të drejtën për të kundërshtuar me shkrim hapjen e procedurës së falimentimit brenda 10 ditëve, si dhe duke i bërë të ditur detyrimin për të depozituar dokumentet e përcaktuara në nenin 14 të këtij ligji, të tilla si raportin e debitorit, ekstraktin historik nga QKB-ja, bilancin dhe pasqyrat financiare të tre vjetëve të fundit, listën e pronave të luajtshme dhe të paluajtshme, listën e kreditorëve persona fizikë e juridikë, listën e debitorëve persona fizikë e juridikë etj. 
Me shkresën datë prot. 14.4.2015 administratori i shoqërisë “ORTI” sh.p.k. ka përcjellë informacion mbi gjendjen e shoqërisë. Në këtë shkresë sqarohet se aktiviteti i shoqërisë është mbyllur që prej vitit 2018. Ndaj shoqërisë është marrë masë administrative nga organet tatimore si gjobë dhe kamatëvonesa, të cilat janë kundërshtuar në gjykatën administrative. Nuk ka një listë specifike të debitorëve, por ka bashkëlidhur disa vendime gjyqësore, urdhra ekzekutimi me debitor këtë shoqëri. Gjithashtu, gjatë seancës gjyqësore depozitoi disa njoftime detyrimesh të DRT Elbasan. 
Administratori i shoqërisë z. Kadri Mëhalla ka sjellë 65 vendime gjyqësore (pas depozitimit të raportit nga administratorja e përkohshme) të komunikuara me shkresën nr. 8204 prot., datë 14.4.2025, të Kancelarisë së GJSHPJP Elbasan, që sipas tij janë detyrime të papërmbushura nga shoqëria në vite. Nga këto rezulton se përmbajnë detyrime vendimet sipas listës në vijim:
1. Vendim nr. 755, datë 16.9.2016, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Lara Dairy” sh.p.k., me administrator z. Ledio Braho, me seli në Tiranë, Qendër Kashar, Njësia Administrative Kashar, Fabrika e Qumështit, me detyrime me vlerë respektivisht 129,360, 61,380, 28,840, 33,990, 32,760, 61,380 lekë.
2. Vendim nr. 5, datë 16.1.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Dilo” sh.p.k., me seli në Qafështamë, Bashkia Durrës, me vlerë detyrimi 340,746 lekë dhe 20,000 lekë.
3. Vendim nr. 7, datë 13.1.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Gema Distribution” sh.p.k., me seli në Bashkinë Tiranë, Njësia Administrative Kashar, Mëzes, rruga “Demneri”, nd. 19, prapa “Vodafone” sh.a., me vlerë detyrimi 4,760,105 lekë
4. Vendim nr. 45, datë 24.1.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Euro Trade Albania” sh.p.k., me administrator z. Ledio Braho, me seli në Tiranë, rruga “Frederik Shiroka, kulla 3, shk. 3, kati 2, nr. 2, me vlerë detyrimi 474,260 lekë.
5. Vendim nr. 46, datë 20.1.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Euro Trade Albania” sh.p.k., me administrator z. Ledio Braho, me seli në Tiranë, rruga “Frederik Shiroka, kulla 3, shk. 3, kati. 2, nr. 2, me vlerë detyrimi 399,526 lekë.
6. Vendim nr. 47, datë 18.1.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Euro Trade Albania” sh.p.k., me administrator z. Ledio Braho, me seli në Tiranë, rruga “Frederik Shiroka, kulla 3, shk. 3, kati 2, nr. 2.
7. Vendim nr. 48, datë 26.1.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Albanian Distribution Developement” sh.p.k., me seli në Bashkinë Tiranë, Kashar, rruga “Dhaskal Todri” nr. 35, me vlerë detyrimi 4,083,704 lekë.
8. Vendim nr. 90, datë 7.2.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Harri Lena” sh.p.k., me seli në Bashkinë Tiranë, Njësia Administrative Kashar, km 2, pranë HL Group, me vlerë detyrimi 218,880 lekë dhe 2,599,718 lekë.
9. Vendim nr. 92, datë 8.2.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Sea Salt Albania” sh.p.k., me vlerë detyrimi 375,600 lekë.
10. Vendim nr. 235, datë 17.3.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “ABC Group” sh.p.k., me seli në Bashkinë Tiranë, Njësia Administrative nr. 11, rruga “Gjergj Legisi”, ish-pularia përballë magazinave “Adidas”, me vlerë detyrimi 116,430 lekë.
11. Vendim nr. 265, datë 15.3.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “FENIS” sh.p.k., me administrator z. Ndrec Kola, me vlerë detyrimi 319,596.2 lekë.
12. Vendim nr. 78, datë 15.3.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor person fizik Alban Lika, me vlerë detyrimi 141,230 lekë, 63,500 lekë, 530,080 lekë, 58,000 lekë, 21,080 lekë, 21,080 lek, 62,640 lekë, 59,040 lekë, 22,000 lekë, 58,000 lekë, 47,240 lekë, 108,000 lekë, 266,360 lekë, 17,880 lekë, 86,614 lekë, 40,400 lekë, 46,880 lekë, 34,960 lekë, 16,280 lekë, 125,000 lekë, 70,410 lekë, 3,170 lekë, 87,920 lekë, 54, 160 lekë, 62,440 lekë, 293,340 lekë, 124,860 lekë dhe 97,920 lekë. 
13. Vendim nr. 363, datë 29.3.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Manilla” sh.p.k., me seli në Bashkinë Vlorë, fshati Babicë e Madhe, rruga “Vlorë-Babicë”, km 4, tuneli, me vlerë detyrimi 109,200 lekë.
14. Vendim nr. 430, datë 28.4.2017 i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Eugen Skremo” sh.p.k., me seli në fshatin Plasë, Çezma e Bardhë, Bashkia Korçë, ferma e Bletëve “Morava”.
15. Vendim nr. 435, datë 28.4.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “German Brands” sh.p.k., me seli në Bashkinë Tiranë, rruga “Tish Daia”, 1060.
16. Vendim nr. 429, datë 4.5.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “SE& AN” sh.p.k., me seli në Bashkinë Durrës, autostrada Durrës–Tranë, km 3, Kompleksi i Magazinave “Euro Business 2006”, me administrator z. Selaudin Sulejmani, me vlerë detyrimi respektivisht 1,162,650 lekë, 1, 162,150 lekë, 1, 422,100 lek, 2,304,000 lekë, 1, 432, 646 lekë, 938,272 lekë dhe 1,720,152 lekë.
17. Vendim nr. 489, datë 12.5.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “BBI Group” sh.p.k., me administrator z. Ergys Gashi, me seli në Bashkinë Vorë, fshati Muçaj, përballë servis “KIA Vorë”, me vlerë detyrimi respektivisht 60,000 lekë, 35,200 lekë dhe 61,200 lekë.
18. Vendim nr. 530, datë 25.5.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Brand Distribution” sh.p.k., me administrator z. Bashkim Sheme, me vlerë detyrimi 324,414 lekë.
19. Vendim nr. 575, datë 8.6.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Çini 2009” sh.p.k., me administrator z. Bashkim Sheme, me seli në Gjirokastër, me vlerë detyrimi 46,549 lekë.
20. Vendim nr. 577, datë 2.6.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Çini 2009” sh.p.k., me administrator z. Bashkim Sheme, me seli në Gjirokastër, me vlerë detyrimi 24,990 lekë.
21. Vendim nr. 586, datë 9.6.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “KJENDY” sh.p.k., me administrator z. Bashkim Sheme, me seli në Tiranë, rruga “Myslym Shyri”, kulla 1, h. 1, ap. 1, me vlerë detyrimi 301,513 lekë.
22. Vendim nr. 631, datë 27.6.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Raiffeisen Bank” sh.p.k., me vlerë detyrimi 273,751,067.091 lekë.
23. Vendim nr. 642, datë 5.7.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Llabunishti” sh.p.k., me administrator z. Arjan Ali, me seli në Bashkinë Korçë, rruga “Papa Llambro Ballamaci”.
24. Vendim nr. 726, datë 26.7.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “HARJA” sh.p.k., me seli në Bashkinë Elbasan, lagjja “28 Nëntori”, ish-Fabrika e Vajit.
25. Vendim nr. 739, datë 12.9.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “EHW” sh.p.k., me seli në Bashkinë Tiranë, rruga “Tiranë–Durrës”, km 4.8, me vlerë detyrimi respektivisht 44,689.45 lekë, 79,060.44 lekë, 52,856.2 lekë, 37,650.9 lekë, 45,967.9 lekë, 79,060.44 lekë, 214,438.5 lekë, 128,598.2 lekë dhe 143,051.3 lekë
26. Vendim nr. 760, datë 20.9.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Micro Credit Albania” sh.p.k., me seli në Bashkinë Tiranë, Qendra e Biznesit Star, rruga “Maliq Gjoka”, me vlerë detyrimi 30,421.94 lekë.
27. Vendim nr. 807, datë 2.10.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Bloja” sh.a., me seli në Bashkinë Tiranë, rruga “Konferenca e Pezës”, Fabrika e Miellit “Bloja”, me vlerë detyrimi 174,000 lekë.
28. Vendim nr. 900, datë 18.10.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “PRIMA” sh.p.k., me seli në Bashkinë Tiranë, rruga “Konferenca e Pezës”, ish-Fabrika e Mielli, me vlerë detyrimi respektivisht 1,719,000, 1,400,481 dhe 1,149,634 lekë
29. Vendim nr. 930, datë 27.1.2017, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Pasticeri Lika” sh.p.k., me seli në Bashkinë Tiranë, rruga “Vasfi Samini”, ish-SMT, magazina nr. 1, me vlerë detyrimi respektivisht 392,018 lekë, 36,290 lekë, 48,839.50 lekë, 3,087.50 lekë, 21,009.25 lekë, 19,427.5 lekë, 11,751.50 lekë, 64,847 lekë dhe 11,153 lekë.
30. Vendim nr. 1, datë 10.1.2018, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor Agjencia Kolektive e Mbrojtjes së të Drejtave Kolektive, me seli në Bashkinë Tiranë, rruga “Andon Zako Çajupi”, me vlerë detyrimi 21,040 lekë dhe 15,840 lekë.
31. Vendim nr. 281, datë 14.5.2018, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Abdurramani” sh.p.k., me seli në fshatin Mbrostar, Bashkia Fier, me vlerë detyrimi 671,680 dhe 12,000 lekë.
32. Vendim nr. 352, datë 25.5.2018, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Banca Credins” sh.a., me seli në Bashkinë Tiranë, rruga “Vaso Pasha”, nd. 8, me vlerë detyrimi 35,150,046 lekë.
33. Vendim nr. 686, datë 9.10.2018, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Tona Co” sh.p.k., me seli në Bashkinë Korçë, zona industriale në hyrje të qytetit, me vlerë detyrimi 662,162 lekë.
34. Vendim nr. 93, datë 27.2.2018, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Klimart Albania” sh.p.k., me administrator z. Maria Nikoletopoou, me seli në Tiranë, rruga “Teodor Keko”, pranë ALPHA Bank, Unaza e Re, me vlerë detyrimi 14,508 euro, 5439.6 euro, 31,166 euro.
35. Vendim nr. 190, datë 10.4.2018, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Erzeni” sh.p.k., me seli në Bashkinë Berat, fshati Samaticë, lagjja “Qendër”, me vlerë detyrimi 1,377,080 lekë.
36. Vendim nr. 439, datë 21.6.2018, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Orbico” sh.p.k., me administrator znj. Arlinda Marku, me seli bë Bashkinë Tiranë, autostrada Tiranë–Durrës, km 1, me vlerë detyrimi 1,655,134.76 lekë.
37. Vendim nr. 439, datë 21.6.2018, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Alpha Security” sh.p.k., me seli bë Bashkinë Elbasan, lagjja “Sul Papri”, me vlerë detyrimi 660,000 lekë.
38. Vendim nr. 1208, datë 31.12.2018, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Alpha Security” sh.p.k., me seli bë Bashkinë Elbasan, lagjja “Sul Papri”.
39. Vendim nr. 266, datë 29.7.2020, i Gjykatës së Rrethit Gjyqësor Elbasan, me objekt lëshim urdhër ekzekutimi, kreditor shoqëria tregtare “Banka e Parë e Investimeve” sh.a., me seli bë Bashkinë Tiranë, bulevardi “Dëshmorët e Kombit”, Kullat Binjake, kulla 2, me vlerë detyrimi 39,054,547 si bashkëkredimarrës.
40. Vendim penal i formës së prerë nr. 721, datë 2.11.2021, i Gjykatës së Rrethit Gjyqësor Elbasan, me të cilin është dënuar me gjobë në masën 334,000 lekë shoqëria tregtare “ORTI” sh.p.k., për veprën penale të “Fshehjes së të ardhurave”, të parashikuar nga neni 180/3 i Kodit Penal, me kreditor Prokuroria pranë GJSHPJP Elbasan. 
Me shkresën nr. 311, datë 7.4.2025 “OSHEE Elbasan” sh.a. ka përcjellë detajet e pagesës për “ORTI” sh.p.k – Kadri Mëhalla dhe rezultojnë detyrime të papaguara si në vijim:
i. për kontratën me kod EL0A260088180028, debia 1,927,349.50 principal+kamatë;
ii. për kontratën me kod EL0A260001245624, debia 14,284,265.63 principal +kamatë;
iii. për kontratën me kod EL0A260131241727, debia që i takon FSHU sh.a. është në vlerën 28,816,872.02 periudha maj 2015–dhjetor 2023 pjesa e mbetur e debisë shkon për FTL sh.a. 
Me shkresën nr. 2173/1, datë 8.4.2025, DRT Elbasan ka përcjellë detyrimet e prapambetura të subjektit “ORTI” sh.p.k. deri më këtë datë të përbëra nga:
i. kontributet e sigurimeve shoqërore dhe shëndetësore: 34,154,971 (tridhjetë e katër milionë e njëqind e pesëdhjetë e katër mijë e nëntëqind e shtatëdhjetë e një) lekë;
ii. tatim i mbajtur në burim: 4,732,414 (katër milionë e shtatëqind e tridhjetë e dy mijë katërqind e katërmbëdhjetë) lekë.
iii. tatim mbi vlerën e shtuar: 22,026,100 (njëzet e dy milionë e njëzet e gjashtëmijë e një qind) lekë;
iv. gjoba: 1,210,000 (një milion e dyqind e dhjetë mijë) lekë;
v. tatim mbi fitimin: 169,037,111 (njëqind e gjashtëdhjetë e nëntë milionë e tridhjetë e shtatë mijë e njëqind e njëmbëdhjetë) lekë.
Subjekti ka detyrime/gjobë të papaguara shumen 231,151,596 (dyqind e tridhjetë e një milion e njëqind e pesëdhjetë e një mijë e pesëqind e nëntëdhjetë e gjashtë) lekë. Subjekti është në status pasiv prej datës 26.2.2019.
Me qëllim për të mbrojtur interesat e kreditorëve dhe miradministrimin e shoqërisë, me GJSHJPJ Elbasan caktoi si administratore të përkohshme mbikëqyrëse znj. Anida Nuri. Me vendimin nr. 194, datë 4.4.2025, GJSHPJP Elbasan ka vendosur: “1. Pranimin e kërkesës së kreditorit “Raiffeisen Bank” sh.a., për marrjen e masës së përkohshme ndaj debitorit “ORTI” sh.p.k., me administrator z. Kadri Mëhalla, dhe seli në adresën: Bashkia Elbasan,  lagjja “28 Nëntori”, autostrada Elbasan–Metalurgji, Qendra Tregtare “ORTI”, për caktimin e administratorit të përkohshëm mbikëqyrës dhe marrjen e masave të përkohshme përpara fillimit të procedurës së falimentimit. 2. Caktimin e administratorit të përkohshëm mbikëqyrës znj. Anida Nuri, me adresë: Bashkia Tiranë, rruga “Babë Rexha”, p. 10/1, shk. 2, ap. 27, T, cel. +355694059730 për të mbikëqyrur shoqërinë tregtare “ORTI” sh.p.k., me NIPT K62912202U për administrimin e pasurive të saj të luajtshme dhe të paluajtshme. 3. Urdhërohet ndalimi i debitorit “ORTI” sh.p.k. për të disponuar pasurinë në çdo mënyrë që është jashtë veprimtarisë normale të aktivitetit. 4. Administratorit të përkohshëm mbikëqyrës znj. Anida Nuri ngarkohet me këto detyra: a) Të kontrollojë veprimet e debitorit dhe të raportojë masa të mëtejshme, të cilat mund të konsiderohen të nevojshme për administratorin e falimentimit. b)Të japë mendim me shkrim nëse është e nevojshme fillimi i procedurës së falimentimi, që përfshin: i. për të verifikuar nëse ekzistojnë shkaqe për të filluar procedurën e falimentimit; ii. për të verifikuar nëse pasuritë e debitorit mund të mbulojnë kostot e procedurave të falimentimit; iii. për të mbikëqyrur veprimtaritë e debitorit; iv. për të dhënë një opinion nëse është e nevojshme të vendosen masa të përkohshme për të siguruar pasuritë. 5. Administratori i përkohshëm ka të drejtë të hyjë dhe të hetojë në mjediset e debitorit. 6. Debitori duhet të lejojë administratorin e përkohshëm që të kontrollojë librat dhe shënimet e tij dhe t’i vendosë në dispozicion të gjithë informacionin e nevojshëm. 7. Shpërblimi për veprimtarinë si administrator i përkohshëm i falimentimit në shumën 100,000 (njëqind mijë) lekë i ngarkohet debitorit. 8. Këto masa janë me efekt 30 (tridhjetë) ditë nga data e dhënies së vendimit dhe humbasin efektet pas kalimit të këtij afati. 9. Një kopje e këtij vendimi, t’i njoftohet debitorit shoqërisë tregtare “ORTI” sh.p.k., që ngarkohen me afishimin e tij në adresën e internetit, nëse ka të tillë. 10. Një kopje e këtij vendimi, t’i njoftohet administratores së përkohshme mbikëqyrëse znj. Anida Nuri. 11. Një kopje e këtij vendimi të shpallet publikisht në këndin e njoftimeve të Gjykatës së Shkallës së Parë e Juridiksionit të Përgjithshëm Elbasan dhe në adresën e internetit të kësaj gjykate. 12. Një kopje e këtij vendimi të depozitohet në Qendrën Kombëtare të Biznesit, si dhe në të gjitha autoritet publike, që sipas rastit, kërkohen nga ligji për të pasqyruar shënimet përkatëse. 13. Një kopje e këtij vendimi t’i njoftohet Agjencisë Kombëtare të Falimentimit. 14. Ky vendim përbën titull ekzekutiv dhe është menjëherë i ekzekutueshëm. 15. Kundër këtij vendimi lejohet ankim i veçantë në Gjykatën e Apelit të Juridiksionit të Përgjithshëm, brenda 5 (pesë) ditëve nga e nesërmja e njoftimit të arsyetuar”. 
Ndër të tjera në këtë vendim administratores së përkohshme mbikëqyrëse iu ngarkua si detyrë që të japë mendim me shkrim nëse është e nevojshme fillimi i procedurës së falimentimi, që përfshin këto çështje: i. për të verifikuar nëse ekzistojnë shkaqe për të filluar procedurën e falimentimit; ii. për të verifikuar nëse pasuritë e debitorit mund të mbulojnë kostot e procedurave të falimentimit; iii. për të mbikëqyrur veprimtaritë e debitorit; iv. për të dhënë një opinion nëse është e nevojshme të vendosen masa të përkohshme për të siguruar pasuritë
Me Raportin e Administratorit të Përkohshëm të Falimentimit, datë 28.4.2025, administratorja e përkohshme, znj. Anida Nuri, ka referuar: 
I. Lidhur me shkaqet për fillimin e procedurës së falimentimit. Sipas vërtetimit datë 8.4.2025 të DRT Elbasan, shoqëria është në status pasiv që nga data 26.2.2019, pra nuk ka ushtruar aktivitet tregtar sipas ligjit, që nga ajo datë. Në ekstraktin historik të shoqërisë, që prej vitit 2016 e deri më 5.10.2023 ka shume urdhra përmbarimorë, për sekuestro të pasurive të “ORTI” sh.p.k. nga kreditorët e tij. Në vazhdim nuk ka heqje të urdhrave përmbarimorë, përveç pak rasteve, që tregojnë shlyerjen e detyrimeve të kreditorëve, qofshin këta furnitorë, banka, organet tatimore etj.
Detyrimet tatimore të shoqërisë “ORTI” sh.p.k. Drejtoria Rajonale Tatimore Elbasan, DRTE-ja ka konfirmuar me date 8.4.2025 se shoqëria ka detyrime si më poshtë: 
34,154,971 lekë për detyrime për sigurimet shoqërore e shëndetësore;
22,026,100 lekë detyrime për TVSH;
174,970,525 lekë për tatim-fitimin, gjoba e interesa etj.;
Total: 231,151,596 lekë, sipas sistemit informatik tatimor.
Detyrimet për hua të shoqërisë “ORTI” sh.p.k. Shoqëria “ORTI” sh.p.k. ka lidhur dy kontrata kredie me “Raiffeisen Bank” sh.a., përkatësisht: kontratë kredie, me kufi nr. 4444, datë 20.11.2015, ndërmjet “Raiffeisen Bank” sh.a. dhe “ORTI” sh.p.k.; kontratë kredie bankare nr. 4445, datë 20.11.2015, ndërmjet “Raiffeisen Bank” sh.a. dhe “ORTI” sh.p.k. Shumat e kredive janë 2,100,000 euro dhe 1,900,000 euro. Këto kredi nuk janë shlyer rregullisht dhe “Raiffeisen Bank” ka filluar procedurat përmbarimore nëpërmjet vendimeve:
- Vendim gjykate për lëshim urdhër ekzekutimi nr. 631, datë 27.6.2017, për shumen 273,751,067.91 lekë, që përfshin principalin e kredisë, interesat dhe penalitetet
Vendim gjykate për lëshim urdhër ekzekutimi nr. 632, datë 23.6.2017, për shumen 2,001,849 euro, që përfshin principalin e kredisë, interesat dhe kamatat.
Përmbaruesi “Kodra Bailiff Service” ka lëshuar dokumentin lajmërim ekzekutimi vullnetar, datë 26.2.2017, për shoqërinë “ORTI” sh.p.k., dhe me pas ka lëshuar urdhër për vendosjen e sekuestros konservative, datë 19.9.2024, për kreditorin “Raiffeisen Bank”.
Në dosjen gjyqësore nuk ka dokumentacion që këto kredi të jenë shlyer.
- “Raiffeisen Bank” sh.a. ka siguruar huat nëpërmjet kolateralit pasuri e paluajtshme me nr. 9/366 (truall 3000 m2 dhe ndërtese 1326 m2), në pronësi të “ORTI” sh.p.k. dhe ka ndërmarrë procedurat ligjore për ekzekutimin e tyre nëpërmjet shërbimit përmbarimor, procedura të cilat nuk janë përfunduar aktualisht dhe huat nuk janë shlyer ende nga shoqëria “ORTI” sh.p.k.
Si konkluzion, shoqëria “ORTI” sh.p.k. nuk ka shlyer të gjitha detyrimet e saj në datën e maturimit, kundrejt kreditorëve të ndryshëm si “Raiffeisen Bank”, DPT, furnitorë të ndryshëm etj.
Shoqëria “ORTI” sh.p.k. është në gjendje të paaftësisë paguese.
II. Lidhur me mbulimin e kostove të procedurës së falimentimit. Pasuria e një shoqërie tregtare dhe detyrimet paraqiten në pasqyrat e saj financiare vjetore. “ORTI” sh.p.k. nuk ka dorëzuar në gjykatë pasqyra financiare aktuale dhe as të vitit të fundit 2024. Në ekstraktin historik nuk janë dorëzuar pasqyrat financiare që prej vitit 2016. Më poshtë po paraqesim gjendjen financiare në mënyrë të përmbledhur sipas pasqyrave financiare të vitit 2015 të dorëzuara nga shoqëria në QKB. Këto të dhëna nuk janë të njëjta për periudhën aktuale, por mund të shërbejnë si referenca. Në bazë të pasqyrave financiare të vitit 2015 (bilanci i fundit vjetor) për “ORTI” sh.p.k. jepen këto të dhëna: aktive totale 1,496,101,744 lekë, ndërsa në vitin 2014 ka qenë 1,399,994,617 lekë. Shoqëria ka këto pasuri të paluajtshme nr. 9/366, 166/911, 144/21/1, 147/16/1, 135/18, 221/12/1, 131/6, total 17,693 m2 nga të cilat ndërtesë 1,454 m2. Në pasqyrën financiare 2015, toka dhe ndërtesa kanë vlerë 402,497,367 lekë. Konkludohet se pasuritë e debitorit mund të mbulojnë kostot e procedurave të falimentimit.
III. Lidhur me mbikëqyrjen e veprimtarisë së debitorit. “ORTI” sh.p.k. është me status pasiv në organet tatimore, pa veprimtari tregtare dhe zotëron vetëm pasuri të paluajtshme tokë dhe ndërtesë. Pasuritë e paluajtshme janë nën sekuestro, sipas procedurave përmbarimore, pra nuk mund të kryhet asnjë veprim tregtar për to. Ndërtesa është e mbyllur dhe nuk ka ruajtje fizike.
IV. Lidhur me marrjen e masave të përkohshme. “ORTI” sh.p.k. është shoqëri me status pasiv në organet tatimore, pa veprimtari tregtare dhe zotëron vetëm pasuri të paluajtshme toke dhe ndërtese, të cilat janë me barrë hipotekare dhe nën sekuestro përmbarimore. Pra, nuk ka rrezik të konsiderueshëm që pronat të tjetërsohen. Në ekstraktin e shoqërisë është regjistruar administratore e përkohshme Anida Nuri. Kështu janë kufizuar veprimet e administratorit Kadri Mehalla. Nuk është e nevojshme të vendosen masa të përkohshme të tjera për të siguruar pasuritë. 
Pas depozitimit të raportit të administratorit të përkohshëm mbikëqyrës, ortaku i vetëm i shoqërisë “ORTI” sh.p.k., depozitoi shkresën datën 2589/1 prot., datë 29.4.2025 të DRT Elbasan, me përmbajtje listëpagesa të periudhës janar 2016–janar 2018. 
II. Vlerësimi i gjykatës
Përpara shqyrtimit të çështjes në themel, gjykata kryesisht verifikoi parakushtet procedurale të juridiksionit, kompetencës lëndore dhe legjitimimit procedural. Bazuar në nenin 36, 41, 42 të Kodit të Procedurës Civile, nenet 3, pika 9, dhe 11 të ligjit nr. 110/2016, “Për falimentimin”, duke qenë se debitori “ORTI” sh.p.k., ka selinë dhe qendrën kryesore të interesin në qytetin e Elbasanit, çështja përfshihet në juridiksionin gjyqësor dhe është në kompetencën lëndore e territoriale të Gjykatës së Shkallës së Parë e Juridiksionit të Përgjithshëm Elbasan.
Në nenin 3 të ligjit nr. 110/2016 përcaktohet se gjyqtar i falimentit caktohet një nga gjyqtarët e seksionit tregtar të gjykatës përkatëse. Pavarësisht mungesës së ndarjes në seksione, në zbatim të dekretit të Presidentit të Republikës nr. 1501, datë 29.5.1996, “Për krijimin e seksioneve për gjykimin e mosmarrëveshjeve administrative, tregtare e familjare pranë gjykatave të rretheve”, që është pjesërisht në fuqi ende sot, Gjykata e Shkallës së Parë e Juridiksionit të Përgjithshëm Elbasan është kompetente për shqyrtimin e çështjeve tregtare, sikurse çështja objekt gjykimi.
Falimentimi është procedura ligjore që zbatohet, kur shoqëria tregtare apo personi fizik tregtar nuk është në gjendje të përmbushë detyrimet e tij. Procedura e falimentimit mund të fillojë ndaj çdo debitori si person fizik ose juridik të së drejtës private, madje edhe pas prishjes së personit juridik që ende nuk është likuiduar. Procedura është, gjithashtu, e zbatueshme për shoqëritë me kapital publik ose shtetëror, të organizuara si person juridik privat. Por, subjektet publike, objekt i së drejtës administrative, nuk mund t’i nënshtrohen falimentimit. Instituti i falimentimit përmban disa veçori: Së pari, falimentimi ka vend kur personi juridik apo fizik nuk mund të përmbushë më detyrimet financiare. Së dyti, deklarimi i falimentimit kërkon ndërhyrjen e një gjykate civile, seksioni tregtar, së cilës i përcillen dokumente justifikuese. Së treti, procesi gjyqësor i falimentimit konsiston në likuidimin e aktiveve të shoqërisë për të rimbursuar debitorët. Së katërti, falimentimi sjell pasoja nëpërmjet humbjes së vendeve të punës dhe ka impakt mbi furnizuesit, klientët dhe ekonominë lokale. Së pesti, falimentimi mund të sjellë likuidimin gjyqësor ose riorganzimin në perspektivë të sipërmarrjes. Së gjashti, nga sa më sipër del se sipërmarrësit duhet të administrojnë aktivitetin e tyre me kujdes dhe të kërkojnë këshilla profesionale, me qëllim për të shmangur falimentimin dhe pasojat e dëmshme të tij. 
Kjo procedurë kalon në disa etapa: i. kërkesa për fillimin e procedurës së falimentimit, që mund të iniciohet nga debitori ose kreditori; ii. fillimi i procedurës së falimentimit; iii. mbledhja e raportimit; iv. riorganizimi dhe kur nuk është e mundur v. likuidimi; vi. përfundimi i procedurës së falimentimit, që finalizohet me prishjen e personit juridik dhe çregjistrimin e tij nga regjistri tregtar. Gjithashtu, mund të kërkohet marrja e masave të përkohshme. 
Ligjvënësi ka rregulluar në mënyrë të posaçme falimentimin me ligjin nr. 110/2016, “Për falimentimin”. Ky ligj përcakton rregulla të detyrueshme, të njëjta dhe të barabarta për të lehtësuar zgjidhjen dhe shlyerjen kolektive të detyrimeve të debitorit në një procedurë falimentimi. Procedura e falimentimit synon të shlyejë në mënyrë kolektive detyrimet e debitorit përmes riorganizimit të aktivitetit ose përmes likuidimit të të gjitha pasurive të debitorit dhe shpërndarjes së të ardhurave.
Fillimi i procedurës së falimentimit mund të kërkohet nga debitori ose kreditorët në formë të shkruar dhe në përputhje me kërkesat e përcaktuara në këtë ligj. Debitori paraqet kërkesë për hapjen e procedurës së falimentimit, kur ndodhet në kushtet e: i. paaftësisë ekzistuese; ose ii. paaftësisë paguese në një të ardhmeje të afërt. Madje, debitori është i detyruar të paraqesë kërkesë për fillimin e procedurave të falimentimit, brenda 60 ditëve nga data në të cilën dinte ose duhet të dinte që është bërë i paaftë të paguajë. Në rastin e subjekteve juridike, ky detyrim i takon çdo anëtari të organit drejtues. Nga ana tjetër, kërkesa mund të paraqitet nga kreditori, kur: i. provon se debitori është në gjendjen e paaftësisë paguese. Për të paraqitur këtë kërkesë, kreditori duhet të provojë ekzistencën e një detyrimi të maturuar dhe të papaguar, referuar nenit 16/2 të ligjit. Gjendja e paaftësisë paguese prezumohet në qoftë se kreditori ka dështuar në ekzekutimin e një detyrimi në një procedurë të ekzekutimit të detyrueshëm gjatë periudhës së ekzekutimit vullnetar, sipas parashikimeve të nenit 517 të Kodit të Procedurës Civile. Kërkesa e paraqitur nga kreditori i njoftohet debitorit, i cili ka të drejtë të kundërshtojë fillimin e procedurës së falimentimit. 
Elementet që duhet të përmbajë kërkesë për fillimin e procedurës së falimentimit parashikohen në nenin 14 të ligjit nr. 110/2016. Kjo dispozitë përcakton, se: “Kërkesa e debitorit për hapjen e procedurës së falimentimit mbështetet në paaftësinë paguese ekzistuese të debitorit ose në paaftësinë paguese në një të ardhmeje të afërt. Së bashku me kërkesën, debitori paraqet edhe dokumentacionin dhe informacionin në vijim: 
a) raportin e debitorit, ku përcaktohen shkaqet e paaftësisë paguese dhe analiza e tij për të ardhmen e biznesit; 
b) ekstraktin historik të lëshuar nga Qendra Kombëtare e Biznesit për debitorin;
c) bilancin dhe pasqyrat financiare për tre vjetët e fundit të aktivitetit të debitorit. Nëse debitori ka ushtruar veprimtari për një periudhë më të shkurtër kohe, për aq sa kjo periudhë është; 
ç) listën e pronave të luajtshme dhe të paluajtshme, përfshirë: i. vlerën e çdo pasurie në momentin e blerjes; ii. vlerën aktuale të tregut në rast se këto pasuri kanë qenë objekt i rivlerësimit; iii. vendndodhjen e pasurive; dhe/ose iv. të dhënat e regjistruara në regjistrat publikë nëse këto pasuri janë objekt i ndonjë procedure ligjore; dhe v. nëse ndonjë nga këto pasuri është vendosur si garanci, ose është objekt i ndonjë barre dhe, nëse po, vlera e kredisë së siguruar;
 d) listë të bilanceve aktuale të parave në gjendje dhe burimet e të ardhurave; 
dh) listë të kreditorëve, të cilët janë persona fizikë, përfshirë emrat e tyre, adresat, vlerën dhe burimin e detyrimeve;
 e) listë të kreditorëve që janë persona juridikë, përfshirë emrat e tyre, adresat, selitë, emrat e përfaqësuesve të tyre ligjorë, nëse është rasti, si dhe vlerat dhe burimin e detyrimeve; 
ë) listë të debitorëve të debitorit, qoftë këta persona fizikë ose juridikë, përfshirë emrat e tyre, adresat, selitë, vlerat dhe burimin e kredisë; 
f) listë të të gjitha procedurave ligjore ku debitori është palë, si paditës ose i paditur.”
Gjykata e falimentimit vendos për fillimin e një procedure falimentimi kur plotësohen kushtet e parashikuara nga neni 29 i ligjit të posaçëm. Në këtë dispozitë parashikohet se vendimi për fillimin e procedurës së falimentimit përmban: 
a) në rastin e një personi fizik, emrin, mbiemrin, atësinë, datën e lindjes, numrin personal të identifikimit dhe vendbanimin e debitorit ose, në rastin e personit juridik, emrin, llojin e veprimtarisë, numrin e identifikimit të personit të tatueshëm dhe vendbanimin; 
b) caktimin e administratorit të falimentimit ose administratorit mbikëqyrës në rastet kur gjykata e falimentimit vendos regjimin e specifikuar në pikën 1, të nenit 61, të këtij ligji. Vendimi përmban emrin, mbiemrin, datën e lindjes, numrin personal të identifikimit, numrin e licencës dhe adresën e administratorit të caktuar, duke treguar nëse është një administrator falimentimi ose një administrator mbikëqyrës; 
c) urdhrin që siguron botimin e një kopjeje të shkurtuar të vendimit në faqen zyrtare të gjykatës, të Qendrës Kombëtare të Biznesit dhe Fletoren Zyrtare; 
ç) kërkesën ndaj çdo personi ose subjekti që pretendon të jetë kreditor i debitorit, për të paraqitur pretendimet e tij ndaj administratorit të falimentimit ose administratorit mbikëqyrës brenda 45 ditëve nga publikimi në Qendrën Kombëtare të Biznesit; 
d) datën në të cilën do të mbahet mbledhja mbi raportimin, e cila caktohet jo më vonë se 120 ditë nga data e vendimit; 
dh) në rastet kur lista e kreditorëve, që është bashkëlidhur nga debitori në bazë të nenit 14, të këtij ligji, është e disponueshme, gjykata e falimentimit cakton një komitet të përkohshëm të kreditorëve, përveç rastit kur për shkak të veprimtarisë së vogël të biznesit ose faktorëve të tjerë, caktimi i këtij është i papërshtatshëm. Gjykata e falimentimit cakton 3 anëtarë, përfshirë 2 kreditorët më të mëdhenj të pasiguruar dhe kreditorin më të madh të preferuar. Nëse njëra prej kategorive nuk është e disponueshme, ose nëse kreditorët refuzojnë t’i bashkohen komitetit të kreditorëve, gjykata e falimentimit cakton shumën vijuese më të madhe për secilën kategori, përveç asaj të kreditorëve fundorë. Në rast të paraqitjes së kërkesës nga kreditori/ët, gjykata e falimentimit cakton një komitet të përkohshëm të kreditorëve, nëse debitori ka paraqitur listën e kreditorëve, në përputhje me nenin 21 të këtij ligji.
Mbështetur në nenin 19 të ligjit nr. 110/2016, meqenëse debitori paraqiti kundërshtimin me shkrim, Gjykata vendosi të shqyrtojë çështjen në seancë dëgjimore, ku u thirr pala iniciuese e këtij procesi dhe debitori “ORTI” sh.p.k.
Gjykata vlerëson se kërkesa është e bazuar në ligj dhe në prova, prandaj duhet të pranohet. Kërkuesi legjitimohet për të paraqitur kërkesën për hapjen e procedurës së falimentimit, pasi provoi se është kreditor i shoqërisë “ORTI” sh.p.k., subjekt që mund të vërë në lëvizje gjykatën për kërkesë të kësaj natyre, në përputhje me nenin 16 të ligjit nr. 110/2016. Gjithashtu, provohet se shoqëria tregtare “ORTI” sh.p.k. është në kushtet e paaftësisë paguese. Nga shkresa nr. 2173/1, datë 8.4.2025, e Drejtorisë Rajonale Tatimore Elbasan, rezulton se shoqëria është e regjistruar në statusin pasiv që nga viti 2019, domethënë nuk ushtron veprimtari tregtare që prej kësaj periudhe. Domethënë nuk ka asnjë fitim për më shumë se tre vjet. Me raportin e administratorit të përkohshëm të falimentimit, datë 28.4.2025, administratorja e përkohshme znj. Anida Nuri ka rekomanduar hapjen e procedurës së falimentimit për këtë subjekt. Nga përmbajtja e këtij raporti vërehet se vetëm ndaj dy subjekteve: Drejtorisë së Tatimpaguesve të Mëdhenj dhe “Raiffeisen Bank” sh.a., ky subjekt juridik ka detyrime në vlerë përkatësisht 231,151,596 (dyqind e tridhjetë e një milionë e njëqind e pesëdhjetë e një mijë e pesëqind e nëntëdhjetë e gjashtë) ndaj organeve tatimore lekë dhe 4,000,000 (katër milionë) euro për dy kontratat e kredisë me “Raiffeisen Bank”, ndërkohë që vlera e pasurive të paluajtshme të debitorit nga një vlerësim paraprak janë 402,497,367. Duhet të mbahet parasysh se administratorja e përkohshme nuk ka përfshirë detyrime që burojnë nga kontrata të tjera, për të cilat nuk ka qenë në dijeni, sepse janë paraqitur me vonesë nga administratori i shoqërisë z. Kadri Mëhalla. Detyrimet ekzistojnë, gjithashtu, ndaj subjekteve të tjera si “OSHEE” sh.a. për tri kontrata furnizimi me energji elektrike respektivisht me vlerat 1,927,349.50 lekë, 14,284,265.63 lekë dhe 28,816,872.02. Gjithashtu, provohet se shoqëria për të cilën kërkohet hapja e procedurës së falimentimit ka detyrime të pashlyera ndaj 40 (dyzet) personave juridikë dhe fizikë të tjerë si “Lara Dairy” sh.p.k., “Gema Distribution” sh.p.k., “Euro Trade Albania”, “Albanian Distribution Developement” etj., me detyrime që variojnë deri në shumën 4,000,000 (katër milionë) lekë. Bilancet janë mbajtur nga shoqëria deri në vitin 2015 dhe më tej nuk ka pasqyra financiare. Pra, dukshëm aktivet nuk mbulojnë pasivet e shoqërisë dhe madje kjo procedurë duhet të kishte nisur që para disa vjetësh.
Për sa i përket pretendimit se shoqëria është rënduar dhe për rrjedhojë ndodhet në vështirësi financiare për shkak të gjobave dhe bllokimit nga organet tatimore, e cila është ankimuar, vlerësohet i pambështetur. Njoftim vlerësimi tatimor që nxirret në bazë të ligjit “Për procedurat tatimore”, përbën akt administrativ. Megjithëse është kundërshtuar në rrugë gjyqësore, ky akt administrativ prezumohet i ligjshëm, deri në një vendimmarrje të kundërt nga gjykatat më të larta. Me vendimin nr. 777, datë 20.3.2024, Gjykata Administrative e Shkallës së Parë Tiranë. Ankimi në Gjykatën Administrative të Apelit nuk përbën shkak për pezullimin e këtij gjykimi apo për rrëzimin e kërkesës dhe refuzimin e hapjes së procedurës së falimentimit. Dënimi me gjobë si çdo kundërvajtje administrative prezumohet se është nxjerrë në përputhje me ligjin. Çdo interpretim i kundërt do të cenonte më tej interesat e kreditorëve. Ligji nr. 110/2016 ka parashikuar në mënyrë të shprehur rastet se kur pezullohet gjykimi, por parimi bazë i përcaktuar që në nenin 5 të tij, se procedura e falimentimit nuk pezullohet ose ndërpritet, përveçse kur është parashikuar shprehimisht ndryshe në këtë ligj.
Gjatë këtij gjykimi rezultoi se janë kreditorë dhe që për pasojë kanë të drejtë të jenë të pranishëm në vijim si “palë pjesëmarrëse”, konform nenit 3/22 të ligjit subjektet pas depozitimit të akteve shtesë nga shoqëria “ORTI” sh.p.k. konkretisht (41 subjekte): “Lara Dairy” sh.p.k., “Dilo” sh.p.k., “Gema Distribution” sh.p.k., “Euro Trade Albania” sh.p.k., “Albanian Distribution Developement” sh.p.k., “Harri Lena” sh.p.k., “Sea Salt Albania” sh.p.k., “ABC Group” sh.p.k., “FENIS” sh.p.k., person fizik Alban Lika., shoqëria tregtare “Manilla” sh.p.k., “Eugen Skremo” sh.p.k., “German Brands” sh.p.k., “SE&AN” sh.p.k., “BBI Group” sh.p.k., “Brand Distribution” sh.p.k., “Çini 2009” sh.p.k., “Çini 2009” sh.p.k., “KJENDY” sh.p.k., “Raiffeisen Bank” sh.p.k., “Llabunishti” sh.p.k., “HARJA” sh.p.k., “EHW” sh.p.k., “Micro Credit Albania” sh.p.k., “Bloja” sh.a., “PRIMA” sh.p.k., “Pasticeri Lika” sh.p.k., “Agjencia Kolektive e Mbrojtjes së të Drejtave Kolektive”, “Abdurramani” sh.p.k., “Credins Bank” sh.a., “Tona Co” sh.p.k., “Klimart Albania” sh.p.k., “Erzeni” sh.p.k., “Orbico” sh.p.k., “Alpha Security” sh.p.k., “Banka e Parë e Investimeve” sh.a., Prokuroria pranë GJSHPJP Elbasan, “OSHEE Elbasan” sh.a. dhe organet tatimore të përfaqësuara nga Drejtoria e Tatimpaguesve të Mëdhenj.
Mbështetur në nenin 29, pika “dh”, të ligjit nr. 110/2016, nevojitet ngritja e komisionit të përkohshëm të kreditorëve, i cili mbikëqyr veprimtarinë e administratorit të falimentimit. Çmohet se ky komitet duhet të përbëhet nga 5 anëtarë, pasi ka një numër të konsiderueshëm kreditorësh. Në bazë të ligjit duhet të ketë në përbërje kreditorin më të madh të preferuar, por duke qenë se nuk ka të tillë sipas raportit paraprak të administratorit, mbeten të caktohen kreditorët e tjerë. Duke pasur parasysh listën e kreditorëve të depozituar nga kërkuesi dhe shumën e tyre respektive të kredive, vlerësohet se në përbërje të këtij komiteti të përkohshëm duhet të përfshihen: i. Drejtoria e Tatimpaguesve të Mëdhenj Tiranë; ii. “Raiffeisen Bank” sh.a., iii. “Euro Trade Albania” sh.p.k., iv. “Alpha Security” sh.p.k.; dhe nga v. lista e punëmarrësve z. Olsi Ismajli për organizimin e takimit me të cilët ngarkohet administratorja e falimentimit. Në zbatim të nenit 50, të ligjit nr. 110/2016, pas caktimit të komitetit të përkohshëm të kreditorëve, mbledhja e kreditorëve në çdo moment, mund të zëvendësojë ose të caktojë një komitet të ri kreditorësh.
Për sa më sipër, nga shqyrtimi paraprak i akteve dhe raporti i administratorit të përkohshëm vërtetohet gjendja e paaftësisë paguese të debitorit “ORTI” sh.p.k., Prandaj duhet të deklarohet fillimi i procedurës së falimentimit, duke caktuar administratoren e falimentimit. Mbështetur në nenin 61, paragrafi 1 i ligjit nr. 110/2016, me qëllim ruajtjen e masës së falimentimit, vlerësohet se duhet të pezullohet aktiviteti i debitorit. Gjithashtu, duhet të ndalohet çdo veprim ekzekutimi mbi pasurinë e debitorit shoqërisë tregtare “ORTI” sh.p.k.
Duke qenë se nuk përbën pengesë ligjore, por edhe me qëllim mbrojtjen e interesave të kreditorëve, debitorëve dhe punëmarrësve të shoqërisë, nëpërmjet zhvillimit të një procedure sa më të shpejtë, si administrator i falimentimit do të caktohet i njëjti person fizik, që ka ushtruar detyrën e administratorit të përkohshëm mbikëqyrës, znj. Anida Nuri.
Administratori i falimentimit ngarkohet që të bëjë inventarizimin e të gjitha pasurive të luajtshme dhe të paluajtshme të debitorit, të përcaktojë masën e falimentimit, listën e kreditorëve sipas kategorive përkatëse ligjore (kreditorë të siguruar, të pasiguruar, preferencialë, kreditorë të procedurës së falimentimit etj.) dhe debitorëve në përputhje me aktet nënligjore, VKM-të dhe akte nënligjore të Autoritetit të Mbikëqyrjes Financiare dhe Agjencisë Kombëtare të Falimentimit, çdo detyrë tjetër të parashikuar në ligj, si dhe të paraqesë raporte me shkrim herë pas here, kur çmohet e nevojshme, ose sa herë që të kërkohet nga gjykata e falimentimit. 
Lidhur me ankimin. Kundër vendimit për fillimin e procedurës së falimentimit lejohet ankim në Gjykatën e Apelit të Juridiksionit të Përgjithshëm, brenda 15 (pesëmbëdhjetë) ditëve, nga e nesërmja e njoftimit. Megjithatë, referuar nenit 10 të ligjit nr. 110/2016, ankimi nuk pezullon zbatimin e vendimeve, apo të urdhrave të dhëna nga gjykata e falimentimit, me përjashtim të rasteve kur është parashikuar ndryshe në ligj.

PËR KËTO ARSYE,

Gjykata e Shkallës së Parë e Juridiksionit të Përgjithshëm Elbasan, bazuar në nenin 125, 309 e 310 të Kodit të Procedurës Civile dhe nenet 12, 14, 17, 22, 23 të ligjit nr. 10/2016, “Për falimentimin”.

VENDOSI:

1. Pranimin e kërkesës së kreditorit shoqërisë tregtare “Raiffeisen Bank” sh.a. 
2. Deklarimin e hapjes sot, më datë 14.5.2025, ora 14:49 të procedurës së falimentimit të shoqërisë tregtare “ORTI” sh.p.k., me administrator z. Kadri Mëhalla, dhe seli në adresën: Bashkia Elbasan, lagjja “28 Nëntori”, autostrada Elbasan–Metalurgji, Qendra Tregtare “ORTI”, me administrator të përkohshëm mbikëqyrës znj. Anida Nuri.
3. Emërimin si administratore të falimentimit për shoqërinë “ORTI” sh.p.k., të znj. Anida Nuri, me adresë: Bashkia Tiranë, rruga “Babë Rexha”, p. 10/1, shk. 2, ap. 27, cel. +355694059730.
4. Pezullimin e aktivitetit të shoqërisë tregtare “ORTI” sh.p.k. 
5. Ndalohet çdo veprim ekzekutimi mbi pasurinë e debitorit shoqërisë tregtare “ORTI” sh.p.k.
6. Të gjithë kreditorët e shoqërisë tregtare “ORTI” sh.p.k. kanë të drejtë të paraqesin pranë administratores së falimentit pretendimet e tyre brenda 45 (dyzet e pesë) ditëve nga publikimi në Qendrën Kombëtare të Biznesit.
7. Caktimin e komitetit të përkohshëm të kreditorëve të përbërë nga 5 (pesë) anëtare dhe konkretisht: Drejtoria e Tatimpaguesve të Mëdhenj Tiranë, “Raiffeisen Bank” sh.a., “Euro Trade Albania” sh.p.k., “Alpha Security” sh.p.k. dhe nga lista e punëmarrësve z. Olsi Ismajli për organizimin e takimit me të cilët ngarkohet administratorja e falimentimit Anida Nuri.
8. Mbledhja mbi raportimin do të zhvillohet pas 90 ditëve, në datën 14.11.2025, ora 12:00.
9. Të gjithë kreditorët e shoqërisë tregtare “ORTI” sh.p.k. të njoftojnë menjëherë administratoren e falimentimit, për pretendimet dhe të drejtat e tyre të siguruara mbi pasuritë e debitorit.
10. Personat që kanë detyrime ndaj debitorit, shoqërisë tregtare “ORTI” sh.p.k., t’ia paguajnë dhe t’ia shlyejnë ato administratores se falimentimit znj. Anida Nuri.
11. Mbledhja e kreditorëve të shoqërisë “ORTI” sh.a., për verifikim të mbahet brenda 60 (gjashtëdhjetë) ditëve nga përfundimi i afatit të depozitimit të pretendimeve.
12. Ky vendim përbën titull ekzekutiv dhe është menjëherë i ekzekutueshëm.
13. Urdhërohet publikimi i vendimit të shkurtuar për hapjen e procedurave të falimentimit të shoqërisë “ORTI” sh.p.k. në Fletoren Zyrtare. 
14. Një kopje e vendimit, për hapjen e procedurave të falimentimit të shoqërisë “ORTI” sh.p.k., t’i njoftohet administratores se falimentimit të shoqërisë “ORTI” sh.p.k. znj. Anida Nuri.
15. Një kopje e vendimit, për hapjen e procedurave të falimentimit të shoqërisë “ORTI” sh.p.k., t’i dërgohet Qendrës Kombëtare të Biznesit.
16. Një kopje e shkurtimit të këtij vendimi të afishohet publikisht në Gjykatën e Shkallës së Parë të Juridiksionit të Përgjithshëm Elbasan, si dhe në faqen e internetit të kësaj gjykate.
17. Një kopje e vendimit, për hapjen e procedurave të falimentimit të shoqërisë “ORTI” sh.p.k., t’i dërgohet Agjencisë Shtetërore të Kadastrës, Drejtoria e Përgjithshme, me qëllim njoftimin e të gjitha drejtorive vendore të Agjencisë Shtetërore të Kadastrës dhe kryerjen e veprimeve konform ligjit nr. 110/2016, “Për falimentimin”. 
18. Një kopje e vendimit, për hapjen e procedurave të falimentimit të shoqërisë “ORTI” sh.p.k., t’u dërgohet të gjitha bankave të nivelit të dytë të Republikën e Shqipërisë.
19. Një kopje e vendimit, për hapjen e procedurave të falimentimit të shoqërisë “ORTI” sh.p.k., t’i dërgohet Drejtorisë së Përgjithshme të Tatimeve.
20. Një kopje e vendimit, për hapjen e procedurave të falimentimit të shoqërisë “ORTI sh.p.k., sh.a.,  t’i dërgohet Agjencisë Kombëtare të Falimentimit pranë Ministrisë së Drejtësisë.
21. Një kopje e vendimit, për hapjen e procedurave të falimentimit të shoqërisë “ORTI” sh.p.k., t’i dërgohet Dhomës Kombëtare të Noterëve.
22. Urdhërohet publikimi dy herë i vendimit, të shkurtuar, për hapjen e procedurave të falimentimit të shoqërisë tregtare “ORTI” sh.p.k., në gazetat “Panorama” dhe gazeta “Shekulli”.
23. Një kopje e këtij vendimi t’u njoftohet kreditorëve sipas listës së paraqitur nga debitori në prapësimet me shkrim.
24. Në zbatim të nenit 29, paragrafi 4, administratori ngarkohet me dërgimin e një kopjeje të përmbledhur të vendimit secilit prej kreditorëve të njohur të debitorit, pavarësisht nga fakti që kreditorët dhe çdo palë tjetër e interesuar konsiderohen të njoftuar si pasojë e shpalljes publike.
25. Shpenzimet gjyqësore i ngarkohen debitorit “ORTI” sh.p.k.
26. Kundër këtij vendimi lejohet ankim në Gjykatën e Apelit të Juridiksionit të Përgjithshëm, brenda 15 (pesëmbëdhjetë) ditëve, nga e nesërmja e njoftimit të tij. 
U shpall sot, në Elbasan, më datë 14.5.2025.

